Umugabo wari waravuye mu ishuri muri 2006 yiyemeje gusubira ku ishuri akigana n'imfura ye mu mashuri abanza.
Uyu mugabo uvuga ko kuba yigana n'umuhungu we bitamuteye ipfunwe, ahubwo ari amahitamo meza nyuma yo kwitegereza iterambere ry'igihugu n'isi muri rusange, agasanga mu bihe bizaza kugera kuri iryo terambere utarize iri inzozi ritazasohora.
Mwangaguhunga Aimable yiga mu mwaka wa gatandatu ku Ishuri Ribanza rya Migeshi mu Murenge wa Cyuve mu Karere ka Musanze, akigana n'umuhungu we w'imfura.
Yavuye mu ishuri mu mwaka 2006 nyuma yo gukora ikizamini cya Leta agatsinda, ariko ntagire amahirwe yo gukomeza kubera ibibazo byari mu muryango avukamo, n'inshingano zahise ziyongera bituma adakomeza kwiga.
Asanga n'ubwo yakerewe kugaruka ku ishuri bidateze kumuca intege, kuko yaje yabiteguye kandi afite intego yo kugera kure.
Ikigo cy'Amashuri cya Migeshi kigaho abana barenga 1000, abenshi bari mu cyiciro cy'imyaka itatu kugera kuri 15, kandi abo bose ngo usanga Mwangaguhunga abisanzuraho kandi bagakina imikino itandukanye, isanzwe ihuza abana biga mu mashuri abanza.